Per unes Falles respectuoses amb la diversitat afectivo-sexual
12 març 2018

## Per unes Falles respectuoses amb la diversitat afectivo-sexual12 març 2018Última actualització: 14 juliol 2025

![](../gestion/img/_AO_8599-copia.jpg)  
  

La **vicealcaldessa de Gandia i regidora de l’Igualtat, Diversitat i Polítiques Inclusives de l’Ajuntament de Gandia, Lorena Milvaques**, juntament el **president de la Federació de Falles de Gandia, Telmo Gadea**, ha presentat aquest matí una nova edició de la campanya que reivindica que no es cante durant les festes més populars i massives de la ciutat la tradicional i, alhora, ofensiva cançó **“Maricón, el que no bote”**, una lletra insultant per a moltes persones homosexuals i les seues famílies. Hi ha donat suport a la iniciativa la totalitat dels col·lectius LGTBI de Gandia i la comarca: **CLGS, Poliqroma, Independence Gay, Dret a Ser**, la web **comunitatgay.com**, a més del **Consell dels Joves de Gandia**.

Així, sent conscients que es tracta d’un càntic molt arrelat, des de fa uns quants anys es llança una campanya que proposa canviar la paraula ‘**Maricón’** per **‘Borinot’**, resultant d’aquesta manera una nova versió respectuosa. Aquesta iniciativa del col·lectiu lgtbi Lambda ha tingut molt bona acollida a les xarxes socials i a la qual han anant sumant-se moltes falles, bandes, xarangues, Ajuntaments i col·lectius del País Valencià.

_“Com va dir Fani Boronat, coordinadora general de Lambda, cal tindre molt clar que mantindre a l’imaginari col·lectiu la paraula ‘maricón’ com un insult, només reforça la LGTBIfòbia en la societat. I cantant frases com “maricón el que no bote” o “bomber maricón” en les festes falleres es perpetua l’assetjament i agressions en un futur a les persones LGTBI. I precisament és el que hem de treballar perquè no passe_”, ha assegurat Milvaques.

**'Bomber borinot'**

Enguany, a més a més, també es fa la proposta de substitució per a una altra cançoneta popular de la nit de la ‘cremà’: “Bomber maricón” per “bomber borinot”.  

_“No cal dir que a les Falles tenen cabuda totes les persones. Cal desterrar l’estereotip lligat al faller com a perfil únic pel que fa a pensament, ideologia, religió, etc... Les falleres i els fallers som diversos i tota la societat està representada, també el col·lectiu lgtbi. No obstant això, som conscients que cançons populars que inclouen la paraula “maricón”, encara que siga sense maldat o per ignorància, han d’evolucionar i adaptar-se a una societat més respectuosa i lliure. No volem ofendre ni que es cree un ‘caldo de cultiu’ del que pot esdevenir violència cap a aquest col·lectiu”_, ha explicat Gadea.  

Precisament, el president de la Federació de Falles ha qualificat d’èxit la convocatòria, per primera vegada, del premi o banderí a la millor escena de diversitat lgtbi als monuments fallers. Pràcticament s’han presentat el 100 per cent, 20 de les 23 comissions de la ciutat. _“Ara cal anar millorant-lo amb l’objectiu que es consolide i perdure en el temps”_.  

_“Des d’ací vull donar les gràcies al món faller per fer de la nostra festa per excel·lència un espai més lliure i igualitari”_, ha conclòs la vicealcaldessa.   

[Twittear](https://twitter.com/share)